เดินหน้าลดค่าครองชีพผู้ปกครองช่วงเปิดเทอม อุปกรณ์การเรียนลดราคาสูงสุดกว่าร้อยละ 65
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังลงพื้นที่ติดตามโครงการ พาณิชย์ลดราคา! ช่วยประชาชน Lot 17 Back To School ที่ห้างโลตัส สาขาหาดใหญ่ จังหวัดสงขลา ว่า กระทรวงพาณิชย์ได้ร่วมกับภาคเอกชน จัดโครงการพาณิชย์ลดราคา ช่วยประชาชน Lot 17 Back To School เพื่อต้อนรับการเปิดเทอม โดยนำอุปกรณ์การเรียน อาทิ ชุดนักเรียน รองเท้า กระเป๋า ตำราเรียน หนังสือและเครื่องเขียน รวมกว่า 5,000 รายการ นำมาลดราคาสูงสุดถึงร้อยละ 65 พร้อมจำหน่ายในห้างสรรพสินค้าทั่วประเทศ เพื่อช่วยลดภาระผู้ปกครองในยามที่ค่าครองชีพสูงขึ้น เนื่องจากราคาน้ำมัน ส่งผลให้ต้นทุนค่าขนส่งแพงขึ้น โดยเฉพาะในต่างจังหวัด ทั้งนี้ โครงการพาณิชย์ลดราคา!ช่วยประชาชน จะเข้ามามีส่วนช่วยลดภาระให้ได้บ้างในบางส่วนนอกจากนี้ ยังได้นำสินค้าอุปโภคบริโภคที่จำเป็นมาจำหน่าย ผ่านโครงการพาณิชย์ลดราคา! ช่วยประชาชน 4 มุมเมือง Lot 18 ซึ่งจะดำเนินการไปถึงเดือนมิถุนายน โดยครั้งที่ 1 จัดขึ้นที่ศูนย์การค้าเซ็นทรัลรัตนาธิเบศร์ ระหว่าง 13 - 15 พฤษภาคม 2565 , ครั้งที่สอง วันที่ 27 - 29 พฤษภาคม 2565 ที่ศูนย์กีฬาเคหะชุมชนห้วยขวาง , ครั้งที่สาม วันที่ 3-5 มิถุนายน 2565 ที่สนามฟุตบอลเคหะชุมชนร่มเกล้า และครั้งที่ 4 วันที่ 12 - 15 มิถุนายน 2565 ที่ศูนย์ลานกีฬาบางขุนเทียน เคหะชุมชนธนบุรี 3 ส่วนพื้นที่อื่นๆ ทั่วประเทศ พาณิชย์จังหวัดจะพิจารณาตามความเหมาะสมต่อไป